Diari Oficial de la Generalitat Valenciana


Sumari del DOGV 4981, del 08-04-2005 (2005/3055)

RESOLUCIÓ 1/2005, de 7 de març, de la Presidència de l'Acadèmia Valenciana de la Llengua, per la qual es publica l'Acord del Ple de l'Acadèmia Valenciana de la Llengua, de 4 de març de 2005, pel qual es convoquen ajudes a la difusió i promoció del valencià en els centres valencians a l'exterior.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4981

Data del DOGV
:   08-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3055


Data del document
:   07-03-2005

Organisme emissor
:   Acadèmia Valenciana de la Llengua

Tipus de document
:   Resolució

Descriptors 

:   * ajuda pública
    * suport econòmic
    * llengua regional
    * cultura regional

RESOLUCIÓ 1/2005, de 7 de març, de la Presidència de l'Acadèmia Valenciana de la Llengua, per la qual es publica l'Acord del Ple de l'Acadèmia Valenciana de la Llengua, de 4 de març de 2005, pel qual es convoquen ajudes a la difusió i promoció del valencià en els centres valencians a l'exterior. [2005/X3055]
  
Segons establix l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, resolc la publicació de l'acord següent:
  
Acord del Ple de l'Acadèmia Valenciana de la Llengua, de 4 de març de 2005, pel qual es convoquen ajudes a la difusió i promoció del valencià en els centres valencians a l'exterior.
  
L'Acadèmia Valenciana de la Llengua és la institució de la Generalitat Valenciana ?que té per funció determinar i elaborar, si és el cas, la normativa lingüística de l'idioma valencià- (art. 3 de la Llei 7/1998, de 16 de setembre, de Creació de l'Acadèmia Valenciana de la Llengua). Este mateix article li atribuïx també la funció de ?vetlar pel valencià?. En eixe sentit, l'AVL ha volgut afavorir la presència i la difusió de la nostra llengua en tots els àmbits i, de manera especial, ha tingut present la realitat dels centres valencians a l'exterior, testimonis vius de la fidelitat i arrelament a la cultura valenciana.
  
En els primers pressuposts aprovats per esta institució les ajudes es van centrar en aquells centres que es troben més allunyats de les terres valencianes, a Amèrica o a Europa. La bona acollida que va rebre esta iniciativa va animar l'AVL a estendre-la a tots els centres valencians, tant els de l'estranger com els de l'Estat espanyol. Si la primera convocatòria destinava les ajudes a adquirir material bibliogràfic i multimèdia en valencià, en la segona es van ampliar també a la realització de cursos de valencià en un centre de l'exterior. Atés l'èxit assolit en eixe primer curs fet a San Juan (Argentina), l'any passat es van duplicar el nombre de cursos, que es van fer a les ciutats argentines de Rosario i San Juan.
  
Amb l'experiència tinguda en estos tres primers anys, l'Acadèmia ha pogut comprovar amb satisfacció, que les biblioteques dels centres valencians han sigut dotades amb més de 3.500 llibres i prop de 300 discos en valencià. També la institució ha conegut de primera mà el gran interés que desperten els cursos de valencià. Per això, en esta quarta edició s'ha volgut prioritzar els cursos, ampliant el nombre de centres beneficiaris a un mínim de tres, sense deixar de mantindre una part de les ajudes per a adquirir llibres i discos en valencià, a fi d'actualitzar amb les novetats unes biblioteques i discoteques que, afortunadament, ja disposen d'uns fons notables de literatura i música en valencià.
  
Per a poder dur a terme esta iniciativa, els pressupostos de l'AVL per al 2005 habiliten una línia d'ajudes per a la difusió i promoció del valencià en els centres valencians a l'exterior, per un import de 36.000,00 €.
  
A fi de poder fer efectives estes ajudes, el Ple de l'AVL, en sessió de 4 de març de 2005,
  
ACORDA
  
Primer
  
Convocar concurs públic per a les ajudes a la difusió i promoció del valencià en els centres valencians a l'exterior, i aprovar les bases per les quals es regix esta convocatòria i el model de sol·licitud, que s'inclouen com a annexos I i II d'este acord.
  
Segon
  
Les ajudes tindran un import global màxim de 36.000 €, que es pagaran a càrrec del Pressupost de la Generalitat Valenciana de l'any 2005, secció 17 «Acadèmia Valenciana de la Llengua», línia «Ajudes a la difusió i promoció del valencià», codi T5404, del capítol IV, del programa 541.10, codi comptable 7729-3-03-6.
  
DISPOSICIONS FINALS
  
Primera
  
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'este acord.
  
Segona
  
Este acord entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament recurs de reposició, o bé es podrà plantejar directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el Ple de l'AVL en el termini d'un mes comptador des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
  
València, 7 de març de 2005.- La presidenta: Ascensió Figueres Górriz.
  
ANNEX I
  
Bases per a la concessió d'ajudes a la difusió i promoció del valencià en els centres valencians a l'exterior
  
Títol I
  
Disposicions generals
  
Article 1. Objecte i àmbit
  
1. L'objecte del present acord és la convocatòria de concurs públic per a la concessió d'ajudes als centres valencians a l'exterior de la Comunitat Valenciana.
  
2. El règim d'ajudes s'aplicarà tal com es determina en els articles següents:
  
Article 2. Conceptes susceptibles de suport
  
Les ajudes es destinaran a:
  
a) Realitzar cursos de valencià en centres valencians a l'exterior.
  
b) Adquirir llibres i material discogràfic en valencià.
  
Article 3. Característiques dels cursos
  
1. Els cursos van adreçats, preferentment, a persones majors de 14 anys que siguen sòcies dels centres valencians a l'exterior, encara que hi poden participar també tots els membres de la col·lectivitat valenciana i els seus descendents, així com aquelles persones interessades en la llengua i la cultura valenciana.
  
2. Cada curs tindrà una duració de 60 hores. L'AVL seleccionarà el professor, el contingut dels cursos i el material docent.
  
Article 4. Beneficiaris de les ajudes
  
Podran ser beneficiaris d'estes ajudes els centres que figuren inscrits en el Registre de Centres Valencians a l'Exterior, creat pel Decret 38/2003, de 15 d'abril, del Consell de la Generalitat, pel qual es regula la relació amb els centres valencians a l'exterior de la Comunitat Valenciana.
  
Article 5. Tipus d'ajudes
  
Les ajudes seran de tipus econòmic, i es destinaran a realitzar cursos de valencià i a adquirir material bibliogràfic i discogràfic en valencià.
  
Pel que fa a la realització dels cursos de valencià, l'AVL cobrirà els honoraris de la docència, el cost del material per als cursos i, si és el cas, les dietes de manutenció del professor. Si el centre beneficiari no disposa de professorat adequat per a impartir els cursos, podrà delegar la gestió i l'abonament de l'import dels gastos en l'AVL, cosa que haurà de fer constar en l'imprés de sol·licitud. El centre valencià beneficiari haurà de proporcionar les instal·lacions per a la realització dels cursos i, si és el cas, cobrir el cost de l'allotjament del professor.
  
Pel que fa a l'adquisició de material bibliogràfic i discogràfic, i atenent la dificultat objectiva que tindran molts dels centres valencians per a comprar-lo, aquells que així ho desitgen podran optar per rebre directament el material pel valor corresponent a l'ajuda econòmica concedida per l'AVL. A este efecte, els sol·licitants ho hauran de fer constar en l'imprés de sol·licitud que figura en l'annex II, i l'AVL n'efectuarà les adquisicions i remetrà el material als centres valencians que així ho sol·liciten.
  
Article 6. Presentació de sol·licituds i termini
  
1. Les sol·licituds per a l'obtenció de les ajudes regulades per la present convocatòria hauran de dirigir-se a l'Acadèmia Valenciana de la Llengua, i es presentaran en el model normalitzat (que figura en l'annex II) en el registre de l'Acadèmia, ubicat en el monestir de Sant Miquel dels Reis, avinguda de la Constitució núm. 284, 46818 València, o es tramitaran per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que se citen a continuació:
  
a) Memòria descriptiva de les activitats del centre i dels projectes que pretenen dur a terme.
  
b) Fitxa de manteniment de tercers (model on consten les dades del sol·licitant, les dades bancàries, la seua firma i el certificat de conformitat de l'entitat financera). En el cas que els sol·licitants opten perquè l'AVL efectue les adquisicions o abone directament l'import dels cursos, segons figura en l'article quint, no serà necessària l'aportació d'esta fitxa.
  
c) Els sol·licitants acreditaran estar al corrent de les obligacions tributàries davant la hisenda estatal i de la Comunitat Valenciana, així com davant de la Seguretat Social, d'acord amb el que establix l'article 47.7 del Decret Legislatiu de 26 de juny del 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana. Els centres valencians a l'estranger podran substituir el requisit citat per una declaració jurada del seu president o representant en què es faça constar que l'entitat està al corrent o exempta d'obligacions tributàries i amb la Seguretat Social a Espanya.
  
3. Els centres que sol·liciten la realització dels cursos de valencià hauran de fer constar, a més, els aspectes següents:
  
a) Nombre de cursos que se sol·liciten (fins a un màxim de dos) especificant el nivell (iniciació, elemental, mitjà o superior).
  
b) Relació nominal de les persones que estarien interessades a assistir als cursos de valencià, agrupades per nivell de coneixements.
  
c) Relació de cursos de valencià realitzats, si és el cas, anteriorment (data i nombre d'alumnes).
  
d) Compromís d'allotjar el professor, en el cas que fóra necessari.
  
e) Declaració on s'especifique que es disposa d'instal·lacions per a poder impartir els cursos.
  
4. Les sol·licituds s'hauran de presentar en el termini de 30 dies naturals, comptadors a partir de l'endemà de la publicació d'esta convocatòria.
  
Article 7. Criteris d'avaluació de les sol·licituds
  
1. Els criteris d'avaluació de les sol·licituds d'ajudes per a realitzar cursos de valencià són els següents:
  
a) Nombre d'alumnes interessats a assistir als cursos.
  
b) La realització anteriorment de cursos.
  
c) Nombre de socis del centre.
  
d) Les activitats realitzades i els projectes que es pretenen dur a terme.
  
2. Els criteris d'avaluació de les sol·licituds d'ajudes per a adquirir llibres i discos en valencià són els següents:
  
a) Nombre de socis del centre.
  
b) Les activitats realitzades i els projectes que es pretenen dur a terme.
  
c) L'existència d'una biblioteca o sala amb equipament multimèdia o el projecte de crear-ne una.
  
d) Tindran preferència a l'hora d'assignar els imports econòmics aquells centres que no hagen rebut cap ajuda en llibres o discos en les convocatòries anteriors de l'AVL.
  
Article 8. Resolució de la concessió d'ajudes
  
1. L'AVL podrà demanar al sol·licitant l'aportació addicional d'altres documents o dades complementàries que considere necessaris per a resoldre sobre la sol·licitud presentada.
  
2. Les ajudes es concediran per acord de la Junta de Govern, a proposta del comité avaluador format pels senyors següents:
  
President: Alfons Vila Moreno, acadèmic.
  
Secretari: Agustí Colomer Ferràndiz, tècnic en Gestió Administrativa.
  
Vocals:
  
Ramon Ferrer Navarro, acadèmic.
  
Manel Pérez Saldanya, acadèmic.
  
Joan Enric Tamarit Llop, tècnic en Gestió Economicopressupostària.
  
3. La Junta de Govern, a proposta del comité avaluador, podrà declarar deserta, totalment o parcialment, l'adjudicació de les ajudes convocades, i es reservarà la facultat d'interpretar el contingut d'esta convocatòria a l'efecte de l'adjudicació d'ajudes.
  
4. La resolució de concessió de les ajudes es dictarà i notificarà en el termini de tres mesos comptadors a partir de l'endemà de la publicació en el Diari Oficial de la Generalitat Valenciana de la resolució de la Presidència de l'AVL, per la qual es convoquen estes ajudes. Vençut este termini sense que s'haja dictat i notificat una resolució expressa, els interessats podran entendre desestimades les seues pretensions per silenci administratiu.
  
5. La resolució d'adjudicació serà notificada als centres seleccionats, sense perjuí de la publicació en el Diari Oficial de la Generalitat Valenciana.
  
Article 9. Control de les accions
  
L'AVL podrà comprovar en qualsevol moment les dades declarades pels sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que corresponguen.
  
Article 10. Justificació i liquidació de les ajudes concedides
  
1. Si els beneficiaris de les ajudes opten, d'acord amb l'article quint, per delegar en l'AVL l'adquisició de material i, en el seu cas, dels cursos, l'Acadèmia els aportarà el justificant acreditatiu de la correspondència entre el valor dels llibres i el material discogràfic remés, o dels gastos ocasionats per la realització dels cursos, i l'ajuda econòmica concedida.
  
2. Si els beneficiaris de les ajudes no s'acullen a la gestió delegada en l'AVL de la adquisició de material i, en el seu cas, dels cursos, la liquidació de les ajudes s'efectuarà una vegada adquirits els llibres i el material discogràfic en valencià, o una vegada realitzats els cursos de valencià, d'acord amb la sol·licitud presentada i en els termes fixats per a la concessió de l'ajuda.
  
3. Als efectes del que establix el punt anterior, els beneficiaris, una vegada adquirits els llibres i el material discogràfic, o realitzats els cursos de valencià amb anterioritat al 15 de desembre de 2005, hauran de presentar:
  
a) Factures del gasto efectuat, d'acord amb la normativa vigent.
  
b) Certificat del secretari o del president del centre, sobre justificació del compliment de la finalitat per a la qual s'ha concedit la subvenció i de l'aplicació dels fons percebuts.
  
c) Document expedit per una entitat bancària del país d'origen en què se certifique l'equivalència de la citada moneda amb l'euro en la data de termini de justificació.
  
4. Si, arribat el dia 15 de desembre de 2005, no ha sigut aportada la documentació indicada en el punt anterior, s'entendrà que el beneficiari renuncia a la subvenció concedida.
  
Article 11. Obligacions del beneficiari
  
1. L'alteració d'alguna de les característiques del projecte aprovat, com ara l'incompliment de condicions i terminis establits en la convocatòria, la falta de justificació dels gastos efectivament realitzats i la concessió amb posterioritat a la presentació de la sol·licitud d'altres ajudes públiques per a la mateixa finalitat, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, o la falta de justificació corresponent, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.